Проект на Постановление на Министерския съвет за изменение и допълнение на Тарифата за таксите, които се събират от Комисията за регулиране на съобщенията по Закона за електронните съобщения

Съгласно чл. 147, ал. 1 от Закона  за електронните съобщения (ЗЕС), размерът на таксите по закона, сроковете и начинът на плащането им се определят с тарифа за таксите, разработена от КРС и приета от Министерския съвет. 
С Решение № 363 от 12.12.2024 г. КРС е приела резултатите от проведените обществени консултации, открити с Решение № 273/19.09.2024 г. във връзка с извършен Анализ на необходимостта от преразглеждане на Тарифата за таксите, които се събират от КРС по ЗЕС в съответствие с чл. 53, ал. 2 от ЗЕС. Проектът на постановлението е приет с Решение № 129 от 27.03.2025 г. на Комисията за регулиране на съобщенията (КРС/Комисията). 
Въз основа на получените становища и извършения детайлен сравнителен анализ на таксите се предлагат следните  изменения и допълнения в Тарифата:
1. Изменение на размера на административната годишна такса за контрол 
Предлага се размера на административната годишна такса за контрол по чл. 5, ал. 2 от Тарифата да се промени от 0,291 на сто на 0,265 на сто. Мотивите за това предложение се основават на изискването на чл. 139, ал. 1 от ЗЕС, според което размерът на административните такси, дължими от лицата, осъществяващи електронни съобщения в изпълнение на изискванията на закона, съответства на административните разходи на комисията, необходими за международно координиране и сътрудничество, хармонизация и стандартизация, анализ и контрол на пазара, изготвяне и прилагане на подзаконови нормативни актове и издаване на административни актове и контрол по изпълнението им. В рамките на ежегодния анализ на необходимостта от преразглеждане на Тарифата, КРС е установила, че административната годишна такса за контрол следва да се намали. По този начин разходите за дейностите по чл. 139 от ЗЕС ще се финансират от приходите от такси съгласно изискванията на същата разпоредба.
 
2. Привеждане на таксите от лева в евро след приемане на еврото като официална парична единица
Предложените от КРС изменения в Тарифата за таксите, които се събират от Комисията по Закона за електронните съобщения, свързани с действието на Закона за въвеждане на еврото в Република България (ЗВЕРБ), обхващат две групи: първата е съобразно правилата за превалутиране и закръгляване, определени в чл. 12 и чл. 13 от закона, а втората – се отнася до стойности на такси, посочени в лева, при които прилагането на принципа за приемственост и автоматично превалутиране на суми от левове в евро не е достатъчно за гарантирането на правната и институционалната сигурност и промяната в стойността съгласно принципа би могла да доведе до нежелани последици за изпълнение на функциите  и задачите на КРС за постигане на целите по чл. 4 от Закона за електронните съобщения. 
С оглед отразяването на промените, които ще настъпят в областта на дължимите държавни такси след въвеждане на еврото в страната и в изпълнение на мерките, залегнали в Националния план за въвеждане на еврото в Република България, са предвидени промени в Тарифата. Таксите са превалутирани в съответствие с правилата за превалутиране и закръгляване, определени в чл. 12 и чл. 13 от ЗВЕРБ.
По изключение за част от таксите предложеният размер в евро е определен като сумата в левове е разделена на две. Този подход е предложен за такси с инцидентен характер, които са приложими за ограничен брой дейности. Предвид това, с предложението се цели постигане на пропорционалност между административната тежест за заявителите и реалния обем на административната услуга, предоставяна в тези случаи. Възможните постъпления от тези такси са незначителни за цялостната бюджетна рамка и не представляват регулярни или планирани постъпления, които биха могли да бъдат отчетени като постоянен източник на приходи. В този смисъл, тези такси няма да окажат пряко въздействие върху бюджета.
За еднократните такси за издаване и/или изменение и допълнение на разрешение с честотно планиране, както и годишните такси, за които се запазва правилото за превалутиране, е направено предложение в чл. 16 при изчисляване на общия дължим размер стойността да се закръглява към цяло число в полза на предприятията. Промяната няма да окаже пряко въздействие върху бюджета. Направеното предложение е в съответствие и с изискването на принципа на защита на потребителите, посочен в Концепцията за Закона за въвеждане на еврото в Република България и Националния план за въвеждане на еврото в Република България, според който въвеждането на еврото не следва да нанася щети на българските физически и юридически лица. В случаи, в които не могат да бъдат точно преобразувани съгласно правилата за закръгляване, таксите и данъците към държавата следва да се закръгляват надолу.
Таксите в Тарифата са от изключенията, посочени в чл. 7а, ал. 6 от Закона за ограничаване на административното регулиране и административния контрол върху стопанската дейност, като такси в област със значение за защита на особено важни държавни или обществени интереси, поради което редът за тяхното определяне е в съответствие с чл. 139, ал. 1 от ЗЕС. Таксите в Тарифата не се подчиняват и на общия ред, установен в Закона за държавните такси. 

3. Прецизиране на текстове и редакционни промени
Предложено е изменение в чл. 1, т. 2 е с цел поясняване на източника за определяне броя на регистрираните жители, при определяне размера на годишните такси за ползване на ограничен ресурс, диференцирани по зони. Предложението е съобразено с чл. 1 от Регламент (ЕО) № 763/2008 на Европейския парламент и на съвета от 9 юли 2008 г. (Регламента), в който са установени общи правила за представяне на изчерпателни данни за населението и жилищния фонд на десетгодишни периоди. Предлага се да бъде посочен източникът за определяне на броя на регистрираните жители по чл. 1, т. 2, а именно: данните от последното официално преброяване на населението, извършено от Националния статистически институт.
Изменени са чл. 2, ал. 7 и чл. 13, ал. 4 с оглед прилаганата практика до момента за аналогични изчисления, като в същото време дава яснота и прозрачност при изчисляване на дължимата еднократна и годишна такса при непълна година. Предлага се всяко тримесечие да има 90 дни, като по този начин годината се състои от 360 дни. По този начин ясно се посочва правилото за определяне на броя на дните между две дати и броя на дните в годината при изчисляване на съответните такси.
Предложението е съобразено с чл. 145 от ЗЕС и чл. 13, ал. 1 от Тарифата, според които годишната такса се заплаща на четири равни вноски до края на тримесечието, за което се отнасят. Следователно, за нуждите на тарифата се приема, че годината се състои от 360 дни. Така се гарантира пропорционално изчисление на таксата спрямо реалния срок на ползване, без да се налагат административно тежки и прецизни сметки за действителните календарни дни. По този начин предприятията ще имат яснота как се изчисляват таксите при промени или прекратяване по средата на периода.
Настоящата процедура на обществено обсъждане се провежда на основание чл. 18 от ЗЕС. В рамките на 30-дневен срок всички заинтересовани страни могат да подадат до Министерството на транспорта и съобщенията своите предложения и бележки по проекта.

